
เมื่อก่อนตอนที่ต้องทำงานโต้รุ่ง ก็มักจะฝากท้องไว้ที่ร้านข้าวต้มรอบดึกเสมอๆ (กินดึกๆ นี่แหละตัวเพิ่มความอ้วนดีนักเเล) ร้านข้าวต้มรุ่งโรจน์นี่ก็อยู่แถวที่ทำงานเก่า ซึ่งส่วนใหญ่เพื่อนๆ จะมากินกัน คราวนี้ผ่านมาแถวนี้ เห็นถนนว่างๆ จอดรถง่ายหน่อย เลยได้มีโอกาสลอง

ร้านนี้ทราบความมาคร่าวๆ ว่าเปิดกันมาตั้งแต่รุ่นพ่อ ตอนนี้รุ่นลูกเป้นคนทำ แล้วพ่อคอยกกับดูแล แต่แม้ตอนนี้คนทำจะเป็นรุ่นลูกแล้ว แต่รสชาติอาหารอร่อยมาก จริงๆ ก็ไม่เคยกินรสชาติสมัยรุ่นพ่อนะ  แต่รสชาติที่รุ่นลูกทำที่ได้ชิมคราวนี้ ก็อร่ยจนคิดว่าจะกลับไปกินอีกนะ

ตอนแรกที่อ่านรีวิวมา ได้ยินกิตติศัพท์ว่าร้านนี้รอนาน อาหารได้ช้า คนเยอะ แต่พอไปถึง คนก็เยอะจริงๆ นะ แต่ไม่ถึงกับแน่นร้าน จนไม่มีที่นั่ง และอาหารก็ไม่เห็นจะได้ช้าเลยนะ คือคิดว่ารอกำลังดีน่ะ ไม่เร็วไม่ช้าเกินไป ถ้าได้เร็วไป ก็ไม่น่าจะดีป่ะ มันเหมือนเค้าทำอาหารรอไว้อยู่แล้ว ไม่ใช่ผัดใหม่ๆ สดๆ ร้อนๆ 

ส่วนเมนูที่สั่งมากินวันนั้น คือ

หมูสับผัดหนำเลี้ยบ (ราคา 80 บาท) อันนี้สั่งมาเพราะชอบกินหนำเลี้ยบเป็นทุนเดิม ตอนเด็กๆ ชอบเอามากินคลุกกับข้าวเลย ไม่ต้องใส่เนื้อสัตว์ก็ยังอร่อย แต่พอเอามาผัดกับหมู ก็ยิ่งอร่อย ร้านนี้เค้าผัดมากับกระเทียมบุบเม็ดใหญ่มาก กระเทียมจะกรอบนิดๆ หมูผัดมาแห้งๆ หนำเลี้ยบใส่มาเยอะดี สรุปแล้วจานนี้ อร่อยและไม่ผิดหวัง

หมูบะเต็ง (ราคา 80 บาท) จานนี้สั่งมาเพราะไม่เคยกิน เคยแต่ได้ยินชื่อ ตอนแรกคิดว่าเป็นหมูสับ แต่พอมาถึงเป็นหมูสามชั้น หรือหมูติดมันหั่นเต๋า ผัดกับซีอิ๊วหอมๆ เนื้อหมูกรุบกรอบมาก รสชาติของซีอิ๊วที่ผัดมาก็กลมกล่อมกำลังดี เค็มๆ หวานๆ จานนนี้ให้ 5 ดาวเลยนะ หมดเกลี้ยงในพริบตา อร่อยมากๆ

ผัดผักบุ้งไฟแดง (ราคา 60 บาท) ผักบุ้งผัดร้านนี้มันเยิ้มไปหน่อย รสชาติยังไม่ค่อยเข้มข้น เพราะถ้าผัดเองที่บ้าน จะใช้น้ำมันน้อยกว่านี้ และเค็มกว่านี้อีกนิด เดาะน้ำตาลลงไปอีกหน่อย พอให้รสชาติกลมกล่อม แต่ของ "ข้าวต้มรุ่งโรจน์"  ไม่ได้รสชาติดังนั้น สำหรับมื้อนี้ จานนี้ถือว่าสอบตก

ส่วนข้าวก็สั่งทั้งข้าวสวย + ข้าวต้ม ถ้วยละ 10 บาท ข้าวต้มมาเป็นยางๆ ดี น้ำข้าวต้มมีความเหนียวข้น กินกับกับข้่าวแล้วอร่อยดี ส่วนข้าวสวยเม็ดร่วนกำลังดี ไม่แข็งและไม่แฉะ ถือว่าใช้ได้

บนโต๊ะจะมีน้ำสิงห์ขวดแก้ว วาวไว้ให้ และพอเรานั่งที่โต๊ะ พนักงานเค้าจะเอาน้ำแข็งถังเล็กมาให้ ทั้งน้ำและน้ำแข็งรวมกันแล้วราคา  20 บาท 


โดยรวมแล้ว ชอบรสชาติอาหารร้านนี้มากๆ อร่อยเช้มข้น ปรุงแบบไม่มีกั๊ก ปริมาณอาหารก็กำลังดี ถ้าไป 2 คน สั่งมา 2 -3 อย่างก็อิ่มแบบกำลังดีแล้วล่ะ ที่สำคัญราคาไม่แพงด้วย กินไป 3 อย่าง รวมข้าว รวมน้ำ+น้ำแข็ง แค่ 260 บาทเอง


สำหรับเส้นทาง จากสามแยกเตาปูนให้ตรงมาทางแยกบางโพ แล้วเลี้ยวขวา ขับตรงไปจนถึงทางโค้งแถวๆ วัดสร้อยทอง จะมีจุดกลับรถ พอกลับรถแล้วขีบตรงมาจนเห็นป้ายธนาคารกรุงเทพ ให้มองหาที่ว่างริมฟุตบาธง เพื่อจอดรถริมถนนได้เลย ตรงนั้นห้ามจอดรถช่วงเย็นตั้งแต่เวลา 16.00-20.00 ยกเว้นวันเสาร์-อาทิตย์